
Uznesenie Okresný súd Stará Ľubovňa v spore žalobcu: Slovenská televízia a rozhlas, so sídlom Mlynská dolina, 845 45 Bratislava - mestská časť Karlova Ves, IČO: 56 398 255, proti žalovanému: A. B., nar. XX.XX.XXXX, trvale bytom C. XXXX/XX, XXX XX A. D., o zaplatenie 26,28 eur s príslušenstvom, takto rozhodol: I. Konanie z a s t a v u j e. II. Žalovanému nárok na náhradu trov konania n e p r i z n á v a. III. Súd u k l a d á povinnosť prevádzkovateľovi systému Slovenská pošta, a. s., so sídlom, Partizánska cesta 9, 975 99 Banská Bystrica, IČO: 36 631 124, aby súdny poplatok vo výške 15,- eur v r á t i l žalobcovi v lehote 30 dní odo dňa doručenia odpisu tohto právoplatného uznesenia. odôvodnenie: 1. Žalobca sa žalobou doručenou konajúcemu súdu dňa 18.11.2024 domáhal voči žalovanému zaplatenia sumy 26,28 eur spolu s úhradou poštových sadzieb spojených s vymáhaním vo výške 2,40 eur a nahradenia trov konania, a to z dôvodu neuhradenia poplatkov za služby verejnosti v zmysle zákona č. 340/2012 Z. z.. 2. Okresný súd Stará Ľubovňa žalobe v celom rozsahu vyhovel platobným rozkazom č. k. 6C/72/2024-19 zo dňa 9.1.2025, teda rozhodol o žalobe bez vyjadrenia žalovaného, bez nariadenia pojednávania, len na základe tvrdených skutočností žalobcu. V dôsledku podania včasného, vecne odôvodneného odporu, tým že žalobou uplatňovaný nárok je premlčaný, vzal žalobca žalobu v celom rozsahu späť a navrhol konanie zastaviť. Žalovaný sa k späťvzatiu žaloby nevyjadril. 3. Podľa § 144 CSP, žalobca môže vziať žalobu späť. 4. Podľa § 145 ods. 1 CSP, ak je žaloba vzatá späť celkom, súd konanie zastaví. 5. Podľa § 146 ods. 1 CSP, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie 6. Podľa § 146 ods. 2 CSP, súhlas žalovaného je potrebný vždy, ak určitý spôsob usporiadania vzťahu medzi stranami vyplýva z osobitného predpisu. 7. Civilný sporový poriadok ako procesný predpis upravujúci postup súdu, strán sporu a iných osôb zúčastnených na konaní umožňuje žalobcovi s podanou žalobou disponovať, okrem iného tak, že žalobu vezme späť. Žalobca môže žalobu späťvziať až do právoplatného skončenia konania. Vzhľadom na dikciu ustanovení o späťvzatí žaloby, súd pre tento prípad skúma dve právne relevantné otázky, a to
či je, a to bez ohľadu na štádium konania, nevyhnutné, aby žalovaný vyslovil so späťvzatím žaloby súhlas, pričom ak sa výslovný súhlas nevyžaduje, je ďalej podstatné to, v akom momente k späťvzatiu žaloby došlo. Ak je žaloba vzatá späť ešte pred začatím predbežného prejednania sporu, ani prípadný nesúhlas žalovaného so späťvzatím žaloby nie je spôsobilý založiť prekážku zastavenia konania. Ak sa už predbežné prejednanie sporu začalo, súd konanie nezastaví, ak žalovaný z vážnych dôvodov so späťvzatím žaloby nesúhlasí. Na zastavenie konania v dôsledku späťvzatia žaloby v zmysle § 146 ods. 1 CSP postačuje stav, keď žalovaný nevyjadril svoj kvalifikovaný nesúhlas s týmto podaním. To je splnené jednak v prípade, ak žalovaný so späťvzatím žaloby výslovne súhlasí, ale aj v prípade, ak sa žalovaný na výzvu súdu v určenej lehote nevyjadrí vôbec. V uvedenom prípade je nepochybné, že výslovný súhlas žalovaného so späťvzatím žaloby sa nevyžaduje, k späťvzatiu žaloby došlo pred začatím predbežného prejednania sporu, preto možno konanie zastaviť, a to aj za absencie akéhokoľvek vyjadrenia žalovaného k späťvzatiu žaloby. 8. Vzhľadom na skutočnosť, že zastaveniu konania nebránia okolnosti uvedené v § 146 ods. 1 CSP ani okolnosti uvedené v § 146 ods. 2 CSP, súd konanie zastavil. 9. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 10. Podľa § 257 CSP, výnimočne súd neprizná náhradu trov konania, ak existujú dôvody hodné osobitného zreteľa. 11. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 12. Súd v nadväznosti na rozhodnutie, ktorým sa sporové konanie končí, rozhodne vždy aj o náhrade trov konania, pričom v zmysle § 256 ods. 1 CSP, ak súd konanie zastaví, na náhradu trov konania zaviaže protistranu v zmysle zásady procesného zavinenia. Zároveň súd uvádza, že celkom výnimočne môže súd pri rozhodovaní dospieť k záveru o potrebe aplikácie § 257 CSP a náhradu trov konania celkom alebo v časti stranám nepriznať. V posudzovanom prípade súd po preskúmaní možného využitia moderačného práva pri rozhodovaní o náhrade trov konania nezistil žiadny dôvod hodný osobitného zreteľa, na základe ktorého by bola narušená aplikácia § 256 ods. 1 CSP a uprednostnená aplikácia ustanovenia § 257 CSP. 13. Súd pri posudzovaní zavinenia prihliadol na dôvod zastavenia konania, ktorým je späťvzatie žaloby v dôsledku žalovaným úspešne vznesenej námietky premlčania. Zastavenie predmetného konania zavinil nepochybne žalobca, nakoľko v konaní bol uplatňovaný nárok v čase podania žaloby už premlčaný, čo žalovaný namietol. Vychádzajúc z ust. § 256 ods. 1 CSP by súd priznal náhradu trov konania protistrane, teda žalovanému, avšak žalovaný si žiadne trovy konania neuplatnil a z obsahu súdneho spisu nevyplýva, že by mu v tomto konaní nejaké trovy vznikli. Súd preto o trovách konania rozhodol tak, že žalovanému nárok na náhradu trov konania nepriznal. 14. Podľa § 11 ods. 3 zákona č. 71/1992 Zb. o súdnych poplatkoch a poplatku za výpis z registra trestov (ďalej len „zákon o súdnych poplatkoch“), poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. 15. Podľa § 11 ods. 4 zákona o súdnych poplatkoch, okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 10 eur. Ak sa návrh vzal späť pred zaplatením poplatku, poplatok sa nevyrubuje.
16. Podľa § 11 ods. 6 písm. b) zákona o súdnych poplatkoch, orgány uvedené v § 3, ktoré sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku prevádzkovateľovi systému, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona a prevádzkovateľ systému vráti poplatok najneskôr do 30 dní odo dňa doručenia písomného upovedomenia. 17. V predmetnom konaní zaplatil žalobca súdny poplatok z podanej žaloby vo výške 25,- eur, čo vyplýva z potvrdenia o úhrade priloženého k žalobe. Vzhľadom na späťvzatie žaloby pred prvým pojednávaním súd rozhodol podľa § 11 ods. 3 v spojení s § 11 ods. 4 zákona č. 71/1992 Zb. o vrátení súdneho poplatku vo výške 15,- eur žalobcovi (25,00 eur – 10,00 eur). Zároveň uložil prevádzkovateľovi systému, aby vrátil žalobcovi súdny poplatok vo výške 15,- eur. Poučenie: Proti I. a II. výroku tohto uznesenia možno podať odvolanie v lehote 15 dní odo dňa jeho doručenia na Okresnom súde Stará Ľubovňa, písomne, v dvoch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Proti III. výroku tohto uznesenia je odvolanie neprípustné.

